62023CJ0135_RES
Byla C‑135/23
Gesellschaft für musikalische Aufführungs- und mechanische Vervielfältigungsrechte eV (GEMA)
prieš
GL
(Amtsgericht Potsdam prašymas priimti prejudicinį sprendimą)
2024 m. birželio 20 d. Teisingumo Teismo (pirmoji kolegija) sprendimas
„Prašymas priimti prejudicinį sprendimą – Intelektinė nuosavybė – Autorių teisės ir gretutinės teisės – Direktyva 2001/29/EB – 3 straipsnio 1 dalis – Viešas paskelbimas – Sąvoka – Tik fizinių priemonių suteikimas – Televizorių su kambarinėmis antenomis, leidžiančiomis priimti signalus ir transliuoti programas, įrengimas butuose – Komercinis pobūdis – Techninio neutralumo principas“
Teisės aktų derinimas – Autorių teisės ir gretutinės teisės – Direktyva 2001/29 – Autorių teisių ir gretutinių teisių informacinėje visuomenėje tam tikrų aspektų suderinimas – Viešas paskelbimas – Sąvoka – Vertinimo kriterijai
(Europos Parlamento ir Tarybos direktyvos 2001/29 3 straipsnio 1 dalis)
(žr. 17–26 punktus)
Teisės aktų derinimas – Autorių teisės ir gretutinės teisės – Direktyva 2001/29 – Autorių teisių ir gretutinių teisių informacinėje visuomenėje tam tikrų aspektų suderinimas – Viešas paskelbimas – Sąvoka – Televizorių su kambarinėmis antenomis, leidžiančiomis priimti signalus ir transliuoti programas, įrengimas nuomojamuose butuose – Įtraukimas – Sąlyga – Nauja visuomenė – Trumpalaikės nuomos butų nuomininkai
(Europos Parlamento ir Tarybos direktyvos 2001/29 3 straipsnio 1 dalis)
(žr. 27–46 punktus ir rezoliucinę dalį)
Santrauka
Gavęs Amtsgericht Potsdam (Potsdamo apylinkės teismas, Vokietija) prašymą priimti prejudicinį sprendimą, Teisingumo Teismas patikslino sąvoką „viešas paskelbimas“, kaip ji suprantama pagal Direktyvos 2001/29/EB (
1
) 3 straipsnio 1 dalį, kai daugiabučio namo valdytojas suteikia galimybę naudotis televizoriais su kambarine antena, leidžiančia priimti signalus ir transliuoti programas.
Kolektyvinio autorių teisių muzikos srityje administravimo organizacija Gesellschaft für musikalische Aufführungs- und mechanische Vervielfältigungsrechte eV (GEMA) pareiškė GL, daugiabučio, kuriame yra 18 nuomojamų butų, valdytojui reikalavimą atlyginti žalą pagal autorių teises, motyvuodama tuo, kad jis butuose suteikia galimybę naudotis tokiais televizoriais.
Norėdamas išspręsti šį ginčą prašymą priimti prejudicinį sprendimą pateikęs teismas iš esmės siekė išsiaiškinti, ar Direktyvos 2001/29 3 straipsnio 1 dalyje vartojama sąvoka „viešas paskelbimas“ (toliau – sąvoka „viešas paskelbimas“) apima atvejus, kai suteikiami tokie televizoriai.
Teisingumo Teismo vertinimas
Pirmiausia Teisingumo Teismas priminė, kad sąvoka „viešas paskelbimas“ apima du kumuliacinius elementus, t. y. kūrinio „paskelbimo veiksmą“ ir šio kūrinio paskelbimą „viešai“, o tai reiškia individualų vertinimą. Iš Teisingumo Teismo jurisprudencijos matyti, kad visų pirma būtinas naudotojo vaidmuo, suteikiant savo klientams prieigą prie saugomų kūrinių, ir sąmoningas jo veiksmų pobūdis, be kita ko, jeigu jie yra komercinio pobūdžio, leidžia atskirti „viešą paskelbimą“ ir „tik fizinių priemonių teikimą“ (
2
).
Jis konstatavo, kad nors nacionalinis teismas turi nustatyti, ar pagrindinėje byloje nagrinėjamas daugiabučio namo valdytojas atlieka „viešo paskelbimo“ veiksmą, Teisingumo Teismas turi jam pateikti naudingas gaires, kurios jam leistų išspręsti jo nagrinėjamą bylą.
Šiuo klausimu Teisingumo Teismas pažymėjo, pirma, kad daugiabučio namo valdytojas, aprūpindamas šiuos butus televizoriais ir kambarinėmis antenomis, leidžiančiomis be jokio papildomo įsikišimo priimti signalus ir transliuoti laidas, visų pirma muzikos, sąmoningai atlieka intervenciją, siekdamas suteikti savo klientams galimybę matyti tokias laidas nuomojamuose butuose ir nuomos laikotarpiu, nesvarbu, ar jie pasinaudoja šia galimybe, ar ne. Be to, toks valdytojo įsikišimas turi būti laikomas papildoma paslauga, teikiama siekiant gauti tam tikrą naudą. Taigi tokios paslaugos siūlymas leidžia nustatyti, kad paskelbimas yra komercinio pobūdžio. Šiuo klausimu neturi reikšmės aplinkybė, kad televizoriai prijungti prie „kambarinės“, o ne prie „centrinės“ antenos, nes tokio skirtumo tarp antenų darymas neatitiktų technologinio neutralumo principo.
Antra, dėl klausimo, ar saugomi kūriniai iš tikrųjų yra viešai paskelbti, Teisingumo Teismas pabrėžė, kad sąvoka „viešai“ apima neribotą potencialių adresatų skaičių, todėl tai yra pakankamai didelis asmenų skaičius. Taigi ši sąvoka apima tam tikrą de minimis ribą, todėl į šią sąvoką neįtraukiamas per mažas atitinkamų asmenų skaičius ar net nedidelis jų skaičius. Siekiant nustatyti tokį skaičių, be kita ko, reikia atsižvelgti ne tik į tai, kiek asmenų turi prieigą prie to paties kūrinio tuo pat metu, bet ir į tai, kiek iš jų turi prieigą vienas po kito. Jei prašymą priimti prejudicinį sprendimą pateikęs teismas konstatuotų, kad pagrindinėje byloje nagrinėjami butai nuomojami trumpam laikui, kaip turistų apgyvendinimo vietos, jų nuomininkai turėtų būti laikomi „visuomene“, nes jie kartu sudaro neribotą potencialių gavėjų skaičių.
Trečia, Teisingumo Teismas nurodė, jog tam, kad būtų laikomas „viešai paskelbtu“, saugomas kūrinys turi būti paskelbtas taikant specialų techninį būdą, kuris skirtųsi nuo naudotų iki šiol, arba, jei nesiskiria, jis turi būti paskelbtas „naujai visuomenei“, t. y. visuomenei, į kurią autorių teisių turėtojai dar neatsižvelgė, kai leido pradinį viešą savo kūrinio paskelbimą. Šiuo klausimu daugiabutyje esančių butų, nuomojamų trumpam laikui, be kita ko, turistų apgyvendinimo tikslais, nuomininkai gali būti tokia „nauja“ visuomenė, nes šie asmenys, nors yra televizijos transliacijos aprėpties zonoje, negalėtų pasinaudoti transliuojamais kūriniais be šio daugiabučio namo valdytojo, suteikiančio jiems prieigą prie transliacijos šiuose butuose įrengiant televizorius su kambarinėmis antenomis, įsikišimo. Vis dėlto jei prašymą priimti prejudicinį sprendimą pateikęs teismas konstatuotų, kad šie butai nuomininkams nuomojami pagal ilgalaikę nuomą, jie negalėtų būti laikomi „nauja visuomene“.
Taigi Teisingumo Teismas nusprendė, kad sąvoka „viešas paskelbimas“ turi būti aiškinama kaip apimanti atvejį, kai daugiabučio, kuriame nuomojami butai, valdytojas sąmoningai suteikia televizorius su kambarine antena, kuri be jokio įsikišimo priima signalus ir leidžia transliuoti programas, jeigu šių butų nuomininkai gali būti laikomi „nauja visuomene“.
(
1
)	Pagal 2001 m. gegužės 22 d. Europos Parlamento ir Tarybos direktyvos 2001/29 dėl autorių teisių ir gretutinių teisių informacinėje visuomenėje tam tikrų aspektų suderinimo (OL L 167, 2001, p. 10; 2004 m. specialusis leidimas lietuvių k., 17 sk., 1 t., p. 230) 3 straipsnio 1 dalį valstybės narės turi užtikrinti autoriams išimtinę teisę leisti arba uždrausti bet kokį savo kūrinių viešą paskelbimą laidais ar belaidžio ryšio priemonėmis, įskaitant jų padarymą viešai prieinamų tokiu būdu, kad kiekvienas galėtų juos pasiekti individualiai pasirinktoje vietoje ir pasirinktu laiku.
(
2
)	Direktyvos 2001/29 27 konstatuojamojoje dalyje nurodyta, kad „vien tik fizinių priemonių teikimas viešam paskelbimui savaime nereiškia viešo paskelbimo pagal šią direktyvą“.